text: Jæger skyder jæger
  27 oktober 2018 kl. 15.43
  Kvindelig jæger ramt af tre hagl under jagt ved Fredericia.
  Det var egentlig et rådyr, en mandlig jæger fra Middelfart havde på sigtekornet under en jagt på Treldenæs ved Fredericia lørdag eftermiddag. Han fik imidlertid en mildt sagt uheldig ”bifangst”.
  En kvindelig jæger blev nemlig ramt af tre hagl fra det skud, den 69-årige jæger affyrede med sit haglgevær mod rådyret.
  Jørn Bystrup, vagtchef ved Sydøstjyllands Politi: "Det viste sig, at skaderne var mindre alvorlige end man først frygtede."
  Kvinden blev ramt i hånden, i skulderen og i baghovedet. Hun blev bragt til Kolding Sygehus til behandling, hvor det viste sig, at skaden i baghovedet havde karakter af et strejfskud. Den 37-årige kvinde er færdigbehandlet og udskrevet igen.
  - Det viste sig, at skaderne var mindre alvorlige, end man først frygtede, fortæller vagtchef ved Sydøstjyllands Politi, Jørn Bystrup, til TV SYD.
  Den uheldige mandlige jæger slipper dog ikke for et retsligt efterspil af episoden. Han er nu sigtet efter straffelovens § 252 for uagtsomt at have voldt nærliggende fare for andres liv og førlighed.
  